Bundsautobahn 445
De Bundsautobahn 445 (Afk.: BAB 445 oder ok A 445) is en korte Autobahn in Noordrhien-Westfalen.

Verloop 
De Autobahn föhrt op en Läng vun dörteihn Kilometers vun Wiärl över Wickede bit Arensperg (Naime-Hüsten). Dör geiht se in de A 46 över un föhrt so wieter bit na Bestwig. Ut den Grund övernimmt se ok de afstiegen Tallen vun de Anslusssteden vun de A 46 ut Richt Bestwig. Dat Enn vun de A 445 in’n Süüden twüschen Wickede un Naime-Hüsten is keen richtig Enn. De Straat geiht direkt in den Verloop vun de A 46 in Richt Brailen över.

In’t Rebeet vun de Binnenstadt vun Wiärl verlöpt de A 445 an Steed vun de B 63 un billt ok de Noord-Süüd-Oortsümfohrt vun Wiärl. Deelwies sünd op de tyypschen blauen Autobahnschiller ok vundaag noch tostäzlich de gelen Bundsstraten to sehn. Eenige sünd inwtüschen aver ok eenfach överkleevt worrn.

Plaans

aktuell 
Plaant is för de A 445, de Lück twüschen de A 2 in Hamm-Ruinern un dat hüütige Enn vun de Autobahn in Wiärl to sluten, vun wegen dat de A 445 inst en Dweerverbinnen twüschen de West-Oost-Autobahnen A 2, A 44 un A 46 billen schall. Man, opstunns is ok de Lück in’n Süüden vun de A 46 in Richt Hagen noch nich slaten.

De Utbo vun de A 445 is in’n Bundsverkehrsweegplaan as „vördringliche Nafraag“ vörsehn. Se acht Kilometer lange Streck schall in beide Richten op twee Sporen boet warrt. Dat Plaanfaststellverfohren to’n Wieterbo twüschen Wiärl un de A 2 is in’n Februar 2001 inleidt worrn. Na Straßen.NRW schall dat Stück bit 2015 fardigstellt warrn. De Bokosten sünd 2003 op ruchweg 40 Millionen Euro schätzt worrn, 2006 weern ruchweg 60 Millionen Euro ansett. Wegen dat düchtige Ingriepen in de Natur un de Verhaalrebeden is de Utbo ümstreden. Mit den Plaanfaststellbesluss warrt fröhstens af Mitt 2013 rekent.

Dat egentliche Enn vun de Autobahn is de Steed, woneem dat plaante Autobahndreeeck mit den Afsnitt vun de A 46, de ok noch nicht boet is, vörsehn is. Dat is bi Ense, woneem dat opstunns aver noch keen Anslusssteed gifft. Dorüm is aktuell noch en korten Deel vun de A 46 as A 445 utschillert.

Fröhere Plaans 
Toeerst weer as Anfang vun de A 445 en Dreeeck mit de Noordvariante vun de A 40, de so nöömte Lipperand-Autobahn, plaant, de so aver nie boet worrn is. De Streck schüll över en Brüch över de Lippe bit na en Krüüz mit de A 2 bi Hamm-Ruinern verlopen, dor woneem de aktuell plaante Utbo ennen schall. As de A 441 in Düörpm nich mehr as as Autobahn utboet worrn un vundaag blots as B 236 utwiest is, un butendem ok de A 443 bi Unna blots deelwies boet weer un intwüschen sogor wedder as Bundsstraat torüchstoopt worrn is, is de A 445 de eenzige vun inst dree plaante Autobahnen-Dweerspangen in’n Verloop vun de A 44

Borns

Weblenken 
 Naue Streckenbeschrieven vun de A 445

Autobahn
Düütschland